પતિ ઈચ્છે છે કે પોતે ઘરે આવે ત્યારે ચા-નાસ્તો તૈયાર રાખી પત્ની એને આવકારવા રાહ જોતી હોય પણ વ્યવસાય કે નોકરીને કારણે સ્ત્રી માટે ઘણી વખત આ શક્ય જ નથી હોતું. પતિને મનમાં ઓછું આવે છે. અને ઘર ઘર જેવું લાગતું નથી. જમવાનું એને સ્વાદહીન લાગે છે. બાળકો ઉપેક્ષિત લાગે છે. એને લાગે છે કે એની પત્નીના જીવનમાં એને માટે કોઈ અગ્રતા રહી નથી! પત્ની પ્રત્યે મનમાં ક્યારેક શંકા કુશંકા થાય છે! કામને કારણે પત્નીને કેટલાંયની સાથે હળવામળવાનું થાય. વિજાતીય મૈત્રી બંધાવાની કેટલી બધી શક્યતા અને પછી….. કોઈક બીજો પુરુષ એના જીવનમાં નહિ આવે? પતિને અસલામતી લાગે છે તો ક્યારેક જો પત્ની એના કરતાં વધુ કમાતી હોય કે વધુ સફળ હોય તો એને લઘુતાગ્રંથિ પીડે છે. એનો અહં ઘવાય છે. ગૃહસંસારમાંથી એનો રસ ઊડી જાય છે, તો ક્યારેક ડિપ્રેશનમાં એ સરી પડે છે. અથવા તો કોઈ નવો પ્રણયસંબંધ બાંધવા પ્રેરાય છે.